Waqt konferenza tal-aħbarijiet f'ristorant prominenti fil-Valletta Waterfront l-Ministru għall-Ekonomija u l-Industrija Silvio Schembri ħabbar il-premjijiet li ngħataw lill-10 individwi u assoċjazzjoni privata tal-Premju Proprjetà Intelletwali Malta għal din is-sena. Ir-rebbieħa kkontribixxew tisħiħ fil-protezzjoni tal-propjetà intelletwali għall-bini ta' ekonomija digitali li tixpruna l-ħsieb innovattiv u kreattiv. Proprjetà intellettwali tirreferi għal prodotti u xogħlijiet madwarna li huma frott ta' moħħ il-bniedem. Id-drittjiet mogħtija mill-istat fir-rigward tal-proprjetà intelletwali, bħal drittijiet tal-awtur, trademarks u disinni reġistrati jipprovdu lin-negozji, artisti u inventuri b'mezzi sabiex jipproteġu l-prodotti u l-kreazzjonijiet tagħhom, kif ukoll jiġu mħeġġa sabiex jinvestu fl-innovazzjoni u l-kreattività bħala benefiċċju għas-soċjetà. Il-Premju Proprjetà Intellettwali Malta, huwa mmirat biex jirrikonoxxi u jippromwovi l-ħolqien tal-propjetà intellettwali f'Malta. Il-premjijiet huma mqassma f'erba' kategoriji: – Premju għal Inizjattiva Kreattiva. – Premju għal Inizjattiva Xjentifika. – Premju għal Inizjattiva Teknoloġika. – Premju għal Inizjattiva ta' Innovazzjoni Emerġenti. Il-proġetti magħżula huma tanġibbli, konkreti u żviluppati tajjeb, u jikkonsistu fi prodotti jew proċessi attwali jew promettenti. Il-Ministru Silvio Schembri elenka l-assistenza u l-investiment li sar fid-Dipartiment tal-Kummerċ. Dan kien jinkludi għajnuna mill-'European Patent Office', fejn grazzi għall-implimentazzjoni ta' proġetti fil-ġbir ta' informazzjoni f'sistema elettronika, issaħħaħ is-servizz offrut lill-klijenti, kemm jekk huma inventuri kif ukoll negozji żgħar u medji. Investiment li wassal għad-diġitalizzazzjoni tad-dokumenti kollha relatati ma' 'trademarks' reġistrati nazzjonalment li jmorru lura għall-bidu tas-seklu 20 u l-implimentazzjoni ta' servizzi online li huma aċċessibbli l-ħin kollu.